
KYSUCKÝ MIKROFÓN 2025
regionálna súťažná prehliadka mladých moderátorov amatérov
p r o p o z í c i e  
Vyhlasovateľ:
Kysucké kultúrne stredisko v Čadci, organizácia v zriaďovateľskej pôsobnosti Žilinského samosprávneho kraja.
Organizátor:
Kysucké kultúrne stredisko v Čadci
Termín konania:   28. október 2025 /utorok/ o 9.00 hod. 
Miesto konania:  Dom kultúry v Čadci – estrádna sála  
Poslanie: 
Poslaním prehliadky je objavovanie mladých talentov, kultivovanie verbálneho prejavu, poskytnutie priestoru pre sebarealizáciu a celkový osobnostný rozvoj mladých ľudí.

Podmienky súťaže /zásady účasti/:

Súťaž je postupová, z regionálneho kola do krajského kola postupujú prví ocenení súťažiaci z I. a II. kategórie. 
Postupovej súťaže sa môžu zúčastniť chlapci a dievčatá /muži a ženy/ vo veku 15 až 25 rokov,  ktorí nepracujú ako moderátori v žiadnom profesionálnom  médiu.
Nepostupovej súťaže sa môžu zúčastniť chlapci a dievčatá vo veku 11 až 14 rokov /III. kategória/. Z tejto kategórie sa nedá postúpiť na krajskú súťaž. 
Súťaž pozostáva z piatich súťažných disciplín:

 I. disciplína - interpretácia spravodajského textu v trvaní 60 sekúnd. Interpretovaný text   môže byť zostavený z jednej ucelenej správy alebo z bloku krátkych správ. /V tejto disciplíne sa hodnotí: štylizácia textu + spravodajská intonácia a dynamika + čistota hlasového prejavu/)
II. disciplína - interpretácia reklamného textu v trvaní 30 sekúnd. Odporúčame v časovom limite prečítať 2 – 4 oznamy. Súťažiaci nepoužívajú žiadne rekvizity či pomôcky. Nejde o divadlo! Využité môžu byť texty existujúcich reklám, vlastné texty sú vítané. /V tejto disciplíne sa hodnotí: výber textu + intonácia a prejav + zafarbenie hlasu/
III. disciplína - vedenie rozhovoru na zaujímavú tému v trvaní 180 sekúnd. Hosťom/respondentom by mala byť reálna a nie fiktívna postava. /V tejto disciplíne sa hodnotí: výber témy + štylizácia, intonácia a logická následnosť kladenia otázok + vnímanie odpovedí a schopnosť reagovať na hosťa/
IV. disciplína - súťažiaci sa predstaví v moderovaní vlastnej relácie v trvaní 150 sekúnd. Moderovanie bez hosťa! /V tejto disciplíne sa hodnotí: vystupovanie pred publikom + pohyb, gestikulácia a mimika + hlasový prejav + schopnosť zaujať + schopnosť improvizovať/
V. disciplína – videoreportáž v trvaní 120 sekúnd. Súťažiaci pripraví reportáž vopred ako videozáznam a táto disciplína bude prezentovaná počas súťaže na obrazovke. Musí to byť skutočná a autentická reportáž približujúca reálnu udalosť, podujatie, či spoločenskú tému z reálneho okolia súťažiaceho, nie narežírovaná a zahraná scénka, ponášajúca sa na reportáž! Taká reportáž nebude kladne hodnotená! Téma aj forma spracovania reportáže je ľubovoľná, nápadom a kreativite sa medze nekladú. /V tejto disciplíne sa hodnotí: nápad + prevedenie + obsahové spracovanie témy + technické spracovanie s ohľadom na možnosti súťažiacich/. Súťažné video môžu súťažiaci nasnímať kamerou, smartfónom, tabletom. Zábery je potrebné komponovať na šírku obrazu. Odporúča sa kvalita videozáznamu aspoň 720p, ideálne vo formáte MP4. Odkaz na stiahnutie videozáznamu je potrebné uviesť priamo do elektronickej prihlášky, prípadne link na stiahnutie videa môžete zaslať na mailovú adresu: iveta.bukova@vuczilina.sk  
Kategórie:
Súťažiaci sú podľa veku rozdelení do troch kategórií:

I. kategória  :    od 15 do 18 rokov /s postupom na krajskú súťaž/
II. kategória:    od 19 do 25 rokov /s postupom na krajskú súťaž/
III. kategória: 
 od 11 do 14 rokov /bez postupu na krajskú súťaž/

Termín prihlásenia:

Do 13. októbra 2025 /pondelok/.  
Prihlásiť sa môžete elektronicky prostredníctvom linku:
https://docs.google.com/forms/d/1ZiNRm3UDh03fJ3fCYIRBoO-bPjjwJ56insHM0QDfCVM/preview 
Prihlášky zaslané po 13. októbri nebude organizátor akceptovať. V prihláške je potrebné dôsledne vyplniť všetky požadované údaje.
Hodnotenie súťaže /kritériá hodnotenia/:
Súťaž hodnotí odborná porota, ktorej členov menuje riaditeľka Kysuckého kultúrneho strediska v Čadci. Porota hodnotí osobitne každého súťažiaceho, podľa nasledujúcich kritérií:

1. verbálny prejav – výslovnosť, artikulácia, intonácia, dynamika, rytmus a pod.

2. úroveň dodržiavania pravidiel slovenského jazyka

3. presvedčivosť prejavu a schopnosť zaujať poslucháča

4. schopnosť pohotovo reagovať na nečakanú situáciu

5. celkový osobnostný prejav

Porota nehodnotí respondenta, iba súťažiaceho.
Ocenenia: 

Porota po vyhodnotení jednotlivých súťažiacich určí poradie troch súťažiacich v každej kategórii. Ocenení účastníci získajú diplom a vecné odmeny.  Porota môže udeliť aj  3 čestné uznania /maximálne jedno v každej kategórii/ za mimoriadne výkony. Na základe hodnotenia odbornej poroty súťažiaci z I. a II. kategórie, ktorí sa umiestnili na 1. mieste, postupujú do krajského kola súťaže, ktoré sa uskutoční 5. novembra 2025 v Rosenfeldovom paláci v Žiline. 

Porota môže navrhnúť postup do širšieho výberu do krajského kola súťaže, návrh však nemusí byť akceptovaný organizátorom krajského kola. Pred vyhlásením výsledkov súťaže vykoná odborná porota so súťažiacimi odborný hodnotiaci seminár.

Výsledky súťaže: 

Po skončení odborného seminára sa uskutoční slávnostné vyhlásenie výsledkov.

Finančné zabezpečenie: 
Cestovné účastníkom súťaže nepreplácame. Ostatné náklady spojené so súťažou hradí Kysucké kultúrne  stredisko v Čadci, ktoré zabezpečí pre súťažiacich aj občerstvenie.
                                                     Kontakt – bližšie informácie:

Mgr. Iveta Buková Štětinová
odborná pracovníčka Kysuckého kultúrneho strediska v Čadci

041/4331253, - 51, 0908 096 533
e-mail: iveta.bukova@vuczilina.sk 
www.kulturnekysuce.sk
